Jackson kokainfüggősége tovább erősödött, egészen addig, mígnem túladagolta magát, minek hatására családja egy New York-i rehabilitációs klinikára küldte. Miután sikeresen kigyógyult, a "Dzsungelláz"ban az akkor relatíve újonc színész, Wesley Snipes drogfüggő bátyját alakította, ami elmondása szerint katartikus élmény volt, mivel nemrégiben szokott le az anyagról. Az 1991-es cannes-i filmfesztiválon alakítását legjobb férfi mellékszereplő díjjal jutalmazták. Ezután játszott a "Csak semmi érzelem", a "Hosszú lé" és a "Férfias játékok" című filmekben, majd áttért a vígjáték műfajára: a "Haláli fegyver"ben Emilio Estevezzel, az "Amos és Andrew bilincsben" című produkcióban pedig Nicolas Cage-dzsel szerepelt együtt. A kisebb profilú és könnyebb hangvételű filmek után 1993-ban Steven Spielberggel dolgozott együtt a "Jurassic Park"ban. A következő évben az egyik főszerepben volt látható Quentin Tarantino "Ponyvaregény"ében; Jackson talán legjelentősebb, emlékezetes monológokkal és egysorosokkal teli szerepe BAFTA-díjat és Oscar-, illetve Golden Globe-díj-jelölést hozott számára.